**MINISTERUL FINANȚELOR**

**Agenția Națională de Administrare Fiscală**

***Referat de aprobare***

***a proiectului ordin privind modificarea și completarea Ordinului președintelui Agenției Naționale de Administrare Fiscală nr.587/2016 pentru aprobarea modelului şi conţinutului formularelor utilizate pentru declararea impozitelor şi taxelor cu regim de stabilire prin autoimpunere sau reţinere la sursă***

Potrivit art.XXII din Legea nr.239/2025 pentru stabilirea unor măsuri de redresare și eficientizare a resurselor publice și pentru modificarea și completarea unor acte normative a fost instituită o taxă logistică pentru gestionarea fluxurilor de bunuri extracomunitare. Furnizorii de servicii poștale, astfel cum sunt definiți la art.2 pct.2 din Ordonanța de urgență a Guvernului nr.13/2013 privind serviciile poștale, cu modificările și completările ulterioare, au obligația declarării acestei taxe până la data de 25 a lunii următoare celei în care a fost predat coletul destinatarului.

De asemenea, prin art.I pct.8 din Ordonanța de urgență a Guvernului nr.68/2025 pentru modificarea și completarea titlului VIII „Accize și alte taxe speciale” din Legea nr.227/2015 privind Codul fiscal și alte măsuri fiscale, s-au introdus, în categoria produselor accizabile, tutunurile pentru mestecat și tutunuri pentru uz nazal. Dispozițiile menționate intră în vigoare începând cu data de 15 decembrie 2025.

Articolul 461 din Codul fiscal reglementează impozitul suplimentar pentru instituţiile de credit - persoane juridice române şi sucursalele din România ale instituţiilor de credit - persoane juridice străine. De la data intrării în vigoare, acest impozit a fost cuprins în formularul 100 „Declarație privind obligațiile de plată la bugetul de stat”, contribuabilii având obligația declarării impozitului datorat.

Ca urmare a solicitării SALT BANK S.A., Direcția Generală de Legislație Fiscală și Reglementări Vamale și Contabile din cadrul Ministerului Finanțelor a transmis un punct de vedere potrivit căruia este necesară modificarea mecanismului de declarare a impozitului specific pe cifra de afaceri datorat de instituțiile de credit, prevăzut la art.461 din Codul fiscal, în formularul 100 „Declarație privind obligațiile de plată la bugetul de stat”, întrucât pot exista situații în care impozitul suplimentar pe cifra de afaceri trimestrial are o valoare negativă.

Având în vedere că, acest mecanism de stabilire este aplicabil și în cazul impozitului suplimentar pentru persoanele juridice care desfăşoară activităţi în sectoarele petrol şi gaze naturale, reglementat de art.462 din Codul fiscal, modificarea mecanismului de declarare este necesară și pentru acest impozit.

Având în vedere cele de mai sus, prin prezentul proiect de ordin se propune modificarea și completarea Ordinului preşedintelui Agenţiei Naţionale de Administrare Fiscală nr.587/2016, după cum urmează:

1. completarea Nomenclatorului obligaţiilor de plată la bugetul de stat, prevăzut în anexa nr.3 la ordin, prin introducerea a două noi poziții, poziția 113 „Taxă logistică pentru gestionarea fluxurilor de bunuri extracomunitare” și poziția 114 „Accize pentru tutunuri pentru mestecat și tutunuri pentru uz nazal”;
2. modificarea modelului și conținutului formularului 100 „Declarație privind obligațiile de plată la bugetul de stat”, în vederea evidențierii diferenței între impozitul pe cifra de afaceri calculat cumulat de la începutul anului fiscal şi impozitul pe cifra de afaceri datorat pentru perioada anterioară celei de calcul, diferență care poate fi atât pozitivă cât și negativă;
3. modificarea corespunzătoare a instrucțiunilor de completare a formularului 100.